  Майя Бывальцева Ижкарын Удмурт Элькунысь лулчеберет кылёсбурез утён ужпумъёсъя калык кылзонъёс ортчозы. 22-тӥ толшоре ортчем кенешонын со сярысь вераз улосвыл парламентысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез Татьяна Ишматова, ивортэ Кун Кенешлэн пресс-службаез. Улосвылысь лулчеберет кылёсбуре пыртэм объектъёсты утёнъя кун политикаез быдэстон ужпумъя валтӥсь ивортон лэсьтон Удмуртиысь Лулчеберет кылёсбурысь объектъёсты утёнъя агентстволэн кивалтӥсез Юрий Перевозчиков. Калык кылзонъёсын лулчеберет кылёсбурез утён, уже кутон но вӧлмытон ласянь эрикрадэз радъян, историен но лулчеберетэн герӟаськем синпелетъёсты утёнэ калык пыриськон ужпумъёсты ӝутозы. Со сяна, соосты уже кутонын туала амалъёс сярысь вераськыны чаклало. Пресс-служба ивортэмъя, Татьяна Ишматова пусйиз, калыклы валэктоно, макем кулэ элькунлэсь лулчеберет кылёсбурзэ утён, угось ӵемысь адямиос уг тодо, карлэсь но улосвыллэсь азинскон сюрессэ возьматӥсь кыӵе пусйымон объектъёс соос котырын вань. Таяз ӧтчамын, кудӥз милям куарусёнысен ужа, ми нимаз ӧръя таӵе бадӟым ужрадъёс ӧм на ортчытъялэ, коньдэтъя калык кылзонъёс сяна. Соин ик потэ вылэм, со пайдалыко мед ортчоз но пӧртэм ӧръёсысь но удысъёсысь ыстэм муртъёсты котыраз мед люкалоз шуыса Татьяна ИшматоваЧакланъёсъя, кылзонъёсы Кун Кенешысь кивалтӥсьёс но депутатъёс, Кун Думаысь депутатъёс, Удмуртиысь кивалтэтлэн ёзчиосыз, министерствоослэн но удысэтъёслэн кивалтӥсьёссы, муниципал тӧрлыкъёслэн тӧрооссы, дышетсконниослэн но мер огазеяськонъёслэн ыстэм муртъёссы пыриськозы. Калык кылзонъёс Кун Кенешын 1-тӥ тулыспалэ 10 часын ортчозы. Ужрадэ пыриськон понна куриськонъёсты 29-тӥ толшорозь улосвыл парламентысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн nauka@gossovet.udm.ru электрон адресэзъя келяны кулэ.  Тегъёс: Лулчеберет Туризм Удмуртия история  